SKN พุ่งกระฉูด 11% นิวไฮรอบ 2 ปี ลุ้นกำไรปี 63 โตเด่น จากขยายตลาดใหม่-ลุยออนไลน์
SKN พุ่งกระฉูด 11% นิวไฮรอบ 2 ปี ลุ้นกำไรปี 63 โตเด่น จากขยายตลาดใหม่-ลุยออนไลน์
23 ก.พ. 2564

ผู้สื่อข่าวรายงานว่า บริษัท ส.กิจชัย เอ็นเตอร์ไพรส์ จำกัด (มหาชน)  หรือ SKN  ณ เวลา 12.06 น. อยู่ที่ระดับ 3.36 บาท บวก 0.34 บาท หรือ 11.26% ด้วยมูลค่าซื้อขาย 64.79 ล้านบาท ราคาหุ้นนิวไฮในรอบ 2 ปี โดยเทียบตั้งแต่หุ้นยืนที่ระดับ 3.38 บาท เมื่อวันที่ 27 ก.พ.62

คาดนักลงทุนเก็งกำไรผลงานปี 2563 โตเด่น โดยกำไรสุทธิงวด 9 เดือนแรกปี 63 อยู่ที่ 125.43 ล้านบาท ซึ่งมีกำไรสูงกว่าทั้งปี 2562 อยู่ที่ 60.39 ล้านบาท
อนึ่งก่อนหน้านี้นายหาญศิริ แสงวงศ์กิจ รองกรรมการผู้จัดการอาวุโสและนักลงทุนสัมพันธ์ บริษัท ส.กิจชัย เอ็นเตอร์ไพรส์ จำกัด (มหาชน) หรือ SKN เปิดเผยว่า ทิศทางผลการดำเนินงานในช่วงครึ่งปีหลังของปี 2563 น่าจะยังเติบโตต่อเนื่อง จากในช่วงครึ่งปีแรกที่มีรายได้รวม 1,172.36 ล้านบาท และมีกำไรสุทธิ 91.83 ล้านบาท ด้วยการรักษาอัตราการเดินเครื่องผลิตให้อยู่ในระดับสูงที่ 90% ซึ่งจะช่วยให้ต้นทุนผลิตเฉลี่ยต่อยูนิตต่ำลงและมีมาร์จิ้นดีขึ้น
นอกจากนี้ในปี 2563 บริษัทยังตั้งเป้าหมายมีสัดส่วนยอดขายตรงให้กับผู้จัดจำหน่ายค้าส่งอยู่ที่ระดับ 70% ส่วนที่เหลือ 30% จะเป็นลูกค้าผู้ประกอบการผลิตเฟอร์นิเจอร์ กลุ่มก่อสร้าง และลูกค้ารายย่อยอื่น รวมถึงมีแผนขยายตลาดในประเทศใหม่ ๆ เพื่อกระจายความเสี่ยงและเพิ่มประสิทธิภาพในช่องทางการขายออนไลน์ให้มากขึ้น
นายหาญศิริ กล่าวว่า ในไตรมาส 4/2563 บริษัทจะสามารถติดตั้งและเริ่มจ่ายไฟฟ้าเข้าสู่ระบบเชิงพาณิชย์ (COD) ของโครงการ Solar Roof ได้ เพื่อเข้ามาช่วยลดต้นทุนในการผลิต พร้อมเริ่มเดินเครื่องจักรผลิตเชิงพาณิชย์ของโรงงานผลิตสารเคมีและกาว เบื้องต้นประมาณว่าในปี 2563 จะยังเป็นช่วงแรกที่มีการปรับตัวของธุรกิจ และในปี 2564 จะส่งผลบวกชัดเจนด้วยความสามารถในการทำกำไรเพิ่ม 10%